钦定古今图书集成/明伦汇编/官常典/第574卷 > 谢仲温
## 钦定古今图书集成/明伦汇编/官常典/第574卷 > 谢仲温

按《元史》本传：“仲温，字君玉，丰州丰县人。父睦欢，以赀
雄乡曲间。大兵南下，转客兀剌城。太祖攻西夏，过其
城，睦欢与其帅迎降。从攻西京，睦欢力战先登，连中
三矢，仆城下。太宗见而怜之，命军校拔其矢，缚牛，刳
其肠，裸而纳诸牛腹中，良久乃甦，誓以死报。每遇敌，
必身先之。官至太原路金银铁冶达鲁花赤。仲温丰”
颐广颡，声音洪亮，略涉书史。壬子岁，见世祖于野狐
岭，命备宿卫，凡所行幸，必在左右。丙辰，城上都，仲温
为工部提领，董其役。帝曰：“汝但执梃，虽百千人，宁不
惧汝耶？”己未，大军围鄂，令督诸将。时守江军士乏食，
仲温教之罾鱼以充其食。帝喜，谓侍臣曰：“朕思不及
此，饮以驼乳，他日不忘汝也。”一夕，帝闻敌军讙噪，命
警备。仲温奉绳床，帝凭其肩以行，至旦不能寐。中统
元年，擢平阳、太原两路宣抚使。二年，改西京。至元九
年，迁顺德路总管。时方用兵江淮，有寡妇鬻子以偿
转输之直，仲温出俸金赎还之。十六年，为湖南宣慰
使。二十二年，改淮东。岁旱，仲温导白水塘溉民田，公
私赖焉。三十年春，入见，帝曰：“汝非谢仲温乎？朕谓汝
死矣。”从容语及攻鄂时事。帝喜甚，谕曰：“汝将复官乎？
朕当为卿择之。”对曰：“臣老矣，无能为也。一子早亡，惟
有孙孛完，幸陛下怜之。”即日命备宿卫。大德六年卒，
年八十。子兰。